דיזנגוף 99

דיזנגוף 99 הוא סרט קולנוע ישראלי שעלה לאקרנים ביוני 1979. במאי הסרט, אבי נשר, כתב וביים את הסרט. הסרט הפך עם השנים לסרט פולחן פופולרי בתולדות הקולנוע הישראלי, והוא מגולל את סיפורם של שלושה צעירים השוכרים במשותף דירה בדיזנגוף ואת חוויותיהם ב"סצנה התל אביבית".

 עלילה 
שלושה צעירים: נתי (גידי גוב), מושון (מאיר סוויסה) ואוסי (ענת עצמון), עוברים לגור בצוותא בדירה ברחוב דיזנגוף - מרכז חיי הלילה והחברה בתל אביב של שנות ה-70.

בבקרים עובדים השותפים בתור פקידים זוטרים בחברת ביטוח, ובערבים הם יוצאים לבילויים לאורך הלילה. הצעירים עוברים חוויות שונות הכוללות התנסויות מיניות, אלכוהול, דיסקוטקים, ומוזיקה.

בד בבד, מתכנן נתי להתפרנס מסרטוני פרסומת, ואף גורר את מושון ואוסי להרפתקה כלכלית מסוכנת של הפקת סרטון פרסומת לבירה, שסופה צפוי וידוע מראש. אולם בסופו של דבר הכול מסתדר, סרטון הפרסומת השני ונטול האמירה האמנותית מצליח, ונתי, מתוסכל, בורח לאמריקה כדי למצוא את עצמו.

ברקע גם משולש רומנטי בין נתי, אוסי ומירי, חברתו לשעבר של נתי (גלי עטרי), והוא מסתיים בסצנה מינית, נועזת ופורצת דרך לתקופתה, של שלישייה בין גוב, עטרי ועצמון.

 על הסרט 
"דיזנגוף 99" הוא סרטו השני של אבי נשר, והופק לאחר הצלחתו של הסרט "הלהקה" (אף הוא בכיכובם של גידי גוב, מאיר סוויסה וגלי עטרי). הסרט מבוסס כפי הנראה על פרק אישי בחייו של התסריטאי-במאי אבי נשר, עת סיים את שירותו הצבאי ושכר דירה בדיזנגוף עם יצחק צחייק (עורך הסרט הזה וגם סרטים אחרים של נשר) ודיטה אביוב (שהפכה כאן ליועצת אמנותית).

הסרט הצליח מאוד בקופות בזמן יציאתו. הוא מהווה במבט לאחור פתח להבנת התרבות הצעירה של אותן שנים, המשליכה לא מעט גם על זו של ימינו. מה גם שנשר ושותפתו-חברתו שרון הראל, הקפידו לתעד כאן את כל מה שהיה נחשב באותם ימים, החל מדיסקו וכלה בזמרי פופ, שמשיריהם מורכב הפסקול המגוון שמתוכו התפרסמו הלהיטים "לגור איתו" בביצוע ריקי גל, "צליל מכוון" של יצחק קלפטר, "דרך ארוכה" בביצוע גלי עטרי, "מסיבת יום שישי" בביצוע צביקה פיק, "לילה לי" בביצוע יוריק בן דוד, ו"עוברים דירה" בביצוע דורי בן זאב. את שיר הנושא שר יגאל בשן.

בסצנת הסקס המפורסמת שיבץ הבמאי אבי נשר את השיר "שלווה" מתוך פסקול הסרט "הלהקה" (אותו ביים שנה קודם לכן ובו השתתפו רבים מכוכבי הסרט בהם: גוב, עטרי, סוויסה, אנקורי וגולדנברג). סצנה זו, שהייתה נועזת בזמנו בקולנוע הישראלי, עוררה מבוכה בקרב רבים מצופי הסרט. בזמנו אמרה עטרי, בעקבות הסצנה הארוטית בה נראתה עם חזה חשוף, שהיא אינה אוהבת אותה (בשל המפורשות המינית שבה) ושלו היה בידה התקציב היא הייתה רוכשת מכספה את כל עותקי הסרט ומשמידה אותם לבלי זכר. דבר זה הוביל לסכסוך בין עטרי לנשר, אך זמן קצר לאחר מכן, עטרי חזרה בה מדבריה.

בסצנה אחרת, נתי (גידי גוב) מנסה לכתוב תסריט בשם "הפחדנים", אשר לימים יהפוך במציאות, להיות שם סרטו הבא של אבי נשר. וכך גם עזיבתו של נתי לארצות הברית, בדומה להגירה של נשר לארצות הברית באמצע שנות השמונים.

 שחקנים 
שחקנ/יתדמות גידי גוב  נתי מאיר סוויסה  מושון ענת עצמון  אסנת (אוסי) גלי עטרי  מירישלמה גולדברג  פרידמןיוני חן  שלומיגילת אנקורי  שחקנית בפרסומתדב רייזר  דדיאייל גפן  שחקן בפרסומתאורלי זילברשץ  מעריצה של מושוןיוסי סגל  קסלרמרים זוהר  אמא של נתישוש מרציאנו  שרה'להגד קינר  בעל משרד פרסוםדורון אייל  חבר להקת החוצפניםרמי פורטיס  חבר להקת החוצפניםיצחק מיכאל שילה  מרדכימיכאל כורש  הרשקוביץששי סעד  נתנזוןדבורה קסטלנץ  בעלת הדירהדני גולןבעל בחילופי זוגותחלי גולדנברגאילנהסמדר ברנרמזכירת המנכ"לתחיה אדרקובי אשרתשלומית הגואל-טריגררקדניתקורין אלאלזמרת בפרסומתמיקי גבריאלוב נגן בפרסומתאיתן מסוריזמר בפרסומתיוסי טימןורוניקה גוטליב כספיציפי גרשונביץיונית אפלבויםישראל טרייסטמןסימונה בלומנפלד

 מורשת 
באוגוסט 2025 משרד החינוך הודיע על תוכנית לימודים חדשה לתלמידי מגמות קולנוע ותקשורת שתתמקד ביצירה הטלוויזיונית הישראלית והשפעתה על החברה, התרבות והזהות הישראלית. התוכנית תיכנס לתוקף בשנת הלימודים תשפ"ו ותיועד לתלמידי תיכון וחטיבות עליונות הלומדים ברמת חמש יחידות לימוד בקולנוע ותקשורת. התוכנית תכלול גם סרטים בולטים מהקולנוע הישראלי, החל מתקופת טרום המדינה, בהם "דיזנגוף 99" לצד "סאלח שבתי", "צ'רלי וחצי", "גבעת חלפון אינה עונה", "בלוז לחופש הגדול", "החיים על פי אגפא", "קלרה הקדושה", "הכוכבים של שלומי" ו"למלא את החלל".

בתרבות
 בעקבות הצלחת הסרט יצא ספר המבוסס על הסרט שנקרא באותו השם.
 בתוכנית "ערב אדיר" במסגרת פינה בכיכובו של החיקוי של גידי גוב בגילומו של רועי בר נתן, הוא שחזר את הסצנה המפורסמת עם גלי עטרי וענת עצמון, כשענת עצמה אומרת את המונולוג שלה ביידיש (רמיזה לכך שהיא שיחקה באותה תקופה בתיאטרון היידישפיל).
 בסדרה "הפיג'מות" קובי ונתן צופים בסרט "דיזנגוף 99", קובי מסביר לנתן על הסרט ובעקבות כך הוא רוצה לפתוח משרד פרסום כמו שנתי (גידי גוב) ומושון (מאיר סוויסה) עשו בסרט.

גרסה בימתית
בשנת 2025 פורסם שתיאטרון "ToMix" יעלה גרסה בימתית לסרט.

 קישורים חיצוניים 

 תסריט דיזנגוף 99, אתר תסריטים





 הערות שוליים 

קטגוריה:רחוב דיזנגוף
קטגוריה:סרטי אבי נשר
קטגוריה:תל אביב-יפו בקולנוע
קטגוריה:סרטים ישראליים משנת 1979
קטגוריה:סרטי פולחן ישראליים